इजराइल आरो पिलिस्ताइनन्नि गेजेराव सोमजिनाय थै बोहैग्लायनाय दावहाया 3 थि मुलुग दावहानि जोनोम लागोन्नामा, गोनो गोथो सानथायाव खोख्लैदों मुलुगनि गोबां हादरफोरखौ। जेराव तुर्की आरो रुसआ बे थासारिखौ नोजोर होबाय थादों। बे थासारिया सुबुंफोरनि गोसोआव गिखांनाय सोमजिखांहोदोंदि, बे जुजिलायनाया खालि दरनै हदरनि गेजेरावल’ सिमाथि जाना थानाय नंआ। तुर्कीनि हादरगिरि रेचेप तैयप एर्दगान(Recep Tayyip Erdagon) आ बेनि सोमोन्दै रासियानि हादरगिरि ब्लादिमिर पुतिन (Vladimir Putin)जों टेलिफननि गेजेरजों बाथ्रा सावरायलायदों। एर्दगाना पुतिनखौ बुंदोंदि, पिलिस्ताइन्नि सायाव इजरायला जाय सानस्रिखौ लादों, बेनि थाखाय इजराइलखौ मुलुगनांआरि थाखोनिफ्राय गोख्रों नारसिन्थायजों मोगा मोगि जाहोनांगौ। तुर्कीनि हादरगिरि Directorate of Communication नि बायदियैब्ला, दरनैबो हादरनि दैदेनगिरिफोरा बुधबारखालि टेलिफननि गेजेरजों येरुजालेमनि सायाव जुक्ति होनानै सावरायलायो। बे समाव एर्दगाना बुंदों मुलुगनांआरि थाखोनिफ्राय इजराइलखौ गोख्रों आरो गुबुन रोखोमै नारसिन्थायनि थासारिआव मोगा मोगि खालामनांगौ। खौसेथि हारिमायारि रैखाथि गौथुम (United Nation Security Council) आ गोख्रैनो दरनैबो हादरनि गेजेराव गसंथेनांगौ जाहाथे इजराइला गुबै रादाबखौ मोन्नो हानायबादि।